হাসান নাসরুল্লাহ
হাসান নাসরুল্লাহ (আরবি: حسن نصر الله; জন্ম ৩১ আগস্ট ১৯৬০) হলেন লেবাননীয় রাজনৈতিক ও আধাসামরিক দল হিজবুল্লাহর তৃতীয় ও বর্তমান মহাসচিব। ১৯৯২ সালের ফেব্রুয়ারি মাসে তার পূর্বসূরী আব্বাস আল-মুসাওয়ী ইসরায়েলি প্রতিরক্ষা বাহিনীর বিমান হামলায় নিহত হওয়ার পর থেকে তিনি দলটির প্রধান হিসেবে দায়িত্ব পালন করে আসছেন। নাসরুল্লাহকে প্রায়শই আস-সৈয়দ হাসান (السيّد حسن) নামে ডাকা হয় যার সম্মানসূচক সৈয়দ অংশটি নির্দেশ করে যে তিনি হোসাইন ইবনে আলীর মাধ্যমে ইসলামী নবী মুহাম্মদের একজন বংশধর। তাঁর নেতৃত্বাধীন থাকাকালে হিজবুল্লাহকে মার্কিন যুক্তরাষ্ট্র, ইউরোপীয় ইউনিয়ন ও অন্যান্য দেশ সম্পূর্ণ বা আংশিকভাবে একটি সন্ত্রাসী সংগঠন হিসেবে ঘোষণা দিয়েছে। রাশিয়া হিজবুল্লাহকে সন্ত্রাসী সংগঠন হিসেবে অস্বীকার করে একটি বৈধ সামাজিক ও রাজনৈতিক সংগঠন হিসেবে গণ্য করে। চীন এক্ষেত্রে নিরপেক্ষ থাকে এবং হিজবুল্লাহর সঙ্গে যোগাযোগ বজায় রাখে।[ভাল উৎস প্রয়োজন] উইকিলিকসের প্রতিষ্ঠাতা জুলিয়ান অ্যাসাঞ্জের মতে হাসান নাসরুল্লাহ হলেন মধ্যপ্রাচ্যের অসাধারণ ব্যক্তিত্বদের অন্যতম।